Kamu bisa jelasin ke aku soal Humboldtforum dalam bahasa jawa?

Humboldtforum utawa Forum Humboldt ing basa Jawa iku siji proyèk musiyum gedhèn-gedhènan lan gedhong anyar ing Berlin. Proyèk iki diparingi jeneng miturut Alexander von Humboldt, lan doné kanggo nggawé punjering budaya donya. Humboldtforum iki papané ana ing tilasé Palast der Republik lan Berliner Stadtschloss. Modèle padha karo gedhong Berliner Stadtschloss kang wis digempur pamaréntah Jerman Wétan sawisé Perang Donya II.

Pérangan jeroné bakal dirancang modèren kajaba salah siji palataran jero, ing ngendi fasad-fasadé bakal digawé mawa gagrag asli (Schlüterhof).

Watu bata kapisan disèlèhaké déning Présidèn Joachim Gauck sajeroning upacara ing tanggal 12 Juni 2013. Manawa gedhong iki rampung ing taun 2019, mengko bakal ngamot siji musiyum modèren kang isiné kolèksi kagunan Afrika lan non-Éropah liyané, saha rèstoran loro, téater siji, biyoskup siji lan siji auditorium.

Konsèp panrapan Gedhong Berliner Stadtschloss

Sawijining komisi sujana internasional mutusaké ing taun 2002, sabeciké Gedhong Berliner Stadtschloss kang diyasa manèh iku kanggo apa. Komisi iki banjur mènèhi rembung supaya Humboldtforum diadegaké ana ing jero kastil iki. Gedhong kastil anyar, samesthiné ora diadegaké manèh supaya ana kastilé manèh, nanging uga kudu nduwé fungsi wigati kang kongkrit. Mula kastil kang diyasa manèh kudu dadi punjer budaya amarga ing laladan iki jaman mbiyèn iku papané punjer sains lan budaya. Ing ngendi gedhong-gedhong Museumsinsel (Pulo Musiyum), Berliner Stadtschloss minangka dalemé Wangsa Hohenzollern, Gréja Berliner Dom lan Zeughaus Berlin manunggal nuduhaké sujarahé Kakaisaran Jerman.

Humboldtforum lan Museumsinsel samesthiné bisa nyaosi sinèrgi antara kagunan, budaya lan sains mawa kolèksi, kapustakan lan kamar-kamar pamèrané. Kajaba iku gumandhèngé kolèksi Éropah ing Museumsinsel lan kolèksi jaba-Éropah ing Humboldtforum bisa nglantari dialog budaya donya ing punjering kutha raja Jerman.

Sing mènèhi jeneng lan yeyasané

Sing mènèhi jeneng proyèk iki, ya iku Humboldt kakang adhi: Alexander lan Wilhelm von Humboldt. Alexander iku minangka warga donya kang wis nglakoni lelampahan adoh lan siji panliti nglambangaké kolèksi jaba-Éropah lan Wilhelm minangka siji sarjana universal nglambangaké gagasan akèh jurusan ngèlmu lan kawruh bisa manunggal sangisoring atep siji. Kayadéné kakang adhi kang manunggal iki, ing tembé ing Humboldtforum, ngèlmu sains lan kawruh ya bakal manunggala.